
PARLAMENTUL ROMÂNIEI

CAMERA DEPUTAŢILOR

	     COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 13.11.2013        

 P l - x  401/2013            


AVIZ
asupra propunerii legislative pentru aprobarea activităţilor pentru care se acordă sprijin financiar federaţiilor din sectorul agricol, a cuantumului acestuia, precum şi a sumei totale alocate fiecărei activităţi
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru aprobarea activităţilor pentru care se acordă sprijin financiar federaţiilor din sectorul agricol, a cuantumului acestuia, precum şi a sumei totale alocate fiecărei activităţi, trimisă cu adresa nr. Pl. x. 401 din 28 octombrie 2013 şi înregistrată cu nr. 4c-11/1193 din 28 octombrie 2013.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră Decizională.

Potrivit dispoziţiilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă în şedinţa din 12 noiembrie 2013.
Iniţiativa legislativă are ca obiect de reglementare stabilirea cadrului juridic pentru acordarea sprijinului financiar federaţiilor din sectorul agricol. Se preconizează astfel, ca activităţile pentru care se acordă sprijin federaţiilor din agricultură, cuantumul acestui sprijin, precum şi suma totală alocată activităţii să se facă prin ordin al ministerului agriculturii şi dezvoltării rurale.
Beneficiarii sprijinului financiar vor fi doar federaţiile cu reprezentare naţională, legal constituite, care au reprezentare la nivel european şi îşi desfăşoară activitatea în grupurile de lucru ale organizaţiilor agricultorilor europeni de la Bruxelles.

Membrii Comisiei au examinat propunerea legislativă supusă avizării, expunerea de motive, avizul favorabil cu observaţii şi propuneri al Consiliului Legislativ, transmis cu adresa nr. 339 din 29 aprilie 2013 şi punctul de vedere al Guvernului, transmis cu adresa nr.861 din 31 mai 2013, prin care nu susţine adoptarea iniţiativei legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative, întrucât, sunt încălcate prevederile art. 7 din Legea responsabilităţii fiscal-bugetare, nr. 69/2010, cu modificările ulterioare şi trebuie elaborată fişa financiară potrivit prevederilor art. 15 din Legea nr.500/2002 privind finanţele publice, cu modificările şi completările ulterioare, însoţită de declaraţia conform căreia majorarea de cheltuială este compatibilă cu obiectivele şi priorităţile strategice specificate în strategia fiscal-bugetară, cu legea bugetară anuală şi cu plafoanele de cheltuieli prezentate în strategia fiscal-bugetară.
În raport de obiectul şi conţinutul reglementării, propunerea legislativă face parte din categoria legilor ordinare. 

                PREŞEDINTE,                        
                                     SECRETAR,

           Liviu Bogdan CIUCĂ       

            
Theodor-Cătălin NICOLESCU 
Consilier, Iuliana Fuiorea

